След Кристалната нощ през 1938 Келнер като съдебен служител неуспешно опитва да даде под съд местните водачи на Щурмабтайлунг и ръководители на антисемитското насилие в Лаубах. Вместо това срещу самия Келнер и съпругата му започва разследване за етнически произход, за да се провери дали нямат еврейски корени. Въпреки преследванията на властта, Келнер продължава да изказва гласно съпротивата си. През 1940 кметът на Лаубах и ръководител на местния клон на Националсоциалистическата партия заплашва Келнер с изпращане в концентрационен лагер, ако той не прекрати своето „лошо влияние“ над гражданите. Доклад на регионалния нацистки ръководител Херман Енгст показва, че намерението на властта е било да го накаже, когато бъдат събрани достатъчно доказателства.